NGV nog ’n tree nader aan werklikheid(Argieffoto: Ayanda Ndamane/ANA) Die omstrede Nasionale Gesondheidsversekering (NGV) het Woensdag tydens ŉ stemming van die parlementêre portefeuljekomitee oor gesondheid sewe stemme ten gunste van en vier stemme daarteen ontvang. Die parlement kan nou voortgaan om oor die wetsontwerp te beraadslaag, wat beteken dat die implementering daarvan ŉ al groter waarskynlikheid blyk te wees. Dít ten spyte van grootskaalse teenkanting wat die wetsontwerp tot dusver ontvang het. Heeltydse lede van die parlementêre portefeuljekomitee het vroeër vandag gestem oor die oorweging en aanvaarding van die wenslikheid van die wetsontwerp. Die ANC het ten gunste van die mosie gestem terwyl die DA en VF Plus daarteen gestem het. “Dit is duidelik dat die ANC vasbeslote is om voort te gaan met hul agenda ongeag die menslike, ekonomiese en finansiële implikasie daaraan verbonde,” sê Michele Clarke, die DA se skaduminister van gesondheid. Die amptelike opposisieparty hou vol dat die NGV in wese “die armstes van die armes sal benadeel, die rug van die belastingbetalende middelklas sal breek en ons ekonomie moontlik bankrot sal maak. “Die wetsontwerp bied geen oplossings vir die chroniese probleme wat die gesondheidsorgsektor teister nie. Daarbenewens het die staat nie die institusionele kapasiteit om eties en sonder finansiële onreëlmatighede te funksioneer nie.” Philip van Staden, ŉ VF Plus-LP en dié party se woordvoerder oor gesondheid, het boonop daarop gewys dat die komitee se werk rondom die wetsontwerp nog nie afgehandel is nie. Die VF Plus het dit vandag op rekord gestel dat die party nie die mosie steun nie en die wetsontwerp in sy geheel verwerp. Die party wou voorts weet wanneer komiteelede insae gaan kry in die 338 891 geskrewe kommentare wat belanghebbendes ingedien het en hoeveel hiervan vir en teen die wetsontwerp is. Die komiteevoorsitter het onderneem om dit in die volgende vergadering te bespreek. Beide die DA en VF Plus het hul versekering gegee dat die geveg teen die wetsontwerp hoegenaamd nie verby is nie en dat hulle nie rus voordat die wetsontwerp verwyder word nie. Die wetsontwerp beoog om die land se private gesondheidsorgstelsel te sentraliseer en só universele toegang gehalte gesondheidsorgdienste vir alle Suid-Afrikaners te bied. Maroela Media het verlede jaar berig daar sal egter na raming ’n tekort van minstens R112 miljard in die nasionale begroting ontstaan indien die regering met die implementering van die omstrede NGV voortgaan. Discovery Health het vroeër ook beraam dat 44% (R212 miljard) van die totale bedrag wat aan gesondheid bestee word aan die privaat sektor betaal word. As privaat mediese fondse dus uitgeskakel word soos wat in die NGV-wetsontwerp aangedui word, sal die gevolglike tekort deur die staat befonds moet word. Die verhoging van belasting blyk in dié stadium die enigste manier wees om die NGV te befonds.